Frá ársbyrjun í fyrra hefur verið unnið að ritun sögu Borgarness sem ráðgert er að gefa út í tilefni þess að í mars 2017 verða 150 ár frá því að staðurinn varð löggiltur verslunarstaður . Egill Ólafsson blaðamaður og sagnfræðingur vann að verkinu en eftir skyndilegt fráfall hans í lok janúar var Heiðar Lind Hansson ráðinn til að ljúka við ritun sögunnar . Heiðar , sem er menntaður sagnfræðingur og frændi Egils , hafði innsýn inn í verkið og hafði verið honum innan handar í því . Ritnefnd sem hefur yfirumsjón með verkinu ákvað því að fela Heiðari Lind að taka við verkefninu og hóf hann störf nú í byrjun mars . Heiðar er fæddur og uppalinn í Borgarnesi , menntaður sagnfræðingur frá Háskóla Íslands . Hann lauk mastersnámi í í alþjóðastjórnmálasögu frá The London School of Economics and Political Science ( LSE ) árið 2011 . Eftir heimkomuna kenndi Heiðar í Menntaskóla Borgarfjarðar og starfaði svo sem blaðamaður á Skessuhorni til síðasta vors . Undanfarna mánuði hefur hann unnið við að taka saman gögn fyrir Samskip til undirbúnings ritunar sögu fyrirtækisins og þeirra fyrirtækja sem mynda Samskip í dag . Engin tímamörk voru á því verkefni og því gat Heiðar fyrirvaralítið tekið við ritun sögu Borgarness . „ Egill var búinn að grúska mjög mikið í verkefninu og hafði varið miklum tíma í heimildaleit , m.a. í skjalasöfnum og með samtölum við heimildamenn . Hann var því búinn að leggja góðan grunn að verkinu þegar hann féll frá og hafði skrifað mörg kafladrög sem ná alveg inn í samtímann . Svo var hann einstaklega agaður í vinnubrögðum og skipulag hans þannig að það hefur reynst auðveldara en ella að taka við verkinu , “ segir Heiðar í samtali við Skessuhorn . „ Egill hafði kynnt mér hvernig hann vann að bókinni og hafði hugsað sér hana og er ætlunin að halda vinnunni áfram á þeim nótum . Stefnt er að því að upphafleg verklok haldist þrátt fyrir fráfall hans og ég geri ráð fyrir að rituninni ljúki um næstu áramót . “ „ Ég mun leitast við að miðla sögunni á þann hátt að hún verði áhugaverð aflestrar og verður saga fólksins sem búið hefur og lifað í Borgarnesi . Margir þræðir verða dregnir fram í bókinni um upphaf byggðarinnar og þróun hennar allt til dagsins í dag . Fjallað verður atvinnulífið , menningu , félagslíf , stjórnmál , íþróttir , daglegt líf og fleira , “ útskýrir Heiðar og heldur áfram : „ Efni bókarinnar verður að nokkru leyti byggt á munnlegum heimildum , fjölmargir hafa komið að verkinu og veitt upplýsingar . Ljósmyndir munu einnig skipa veglegan sess . Enn er verið að safnamyndum og hvet ég alla þá sem eiga gamlar myndir sem ættu erindi í bókina að hafa samband við mig eða Safnahúsið í Borgarnesi . “ Heiðar segir fjölmarga hafa lagt lið við vinnslu bókarinnar og er sá stuðningur mikilvægur . Þá finni hann fyrir miklum áhuga fyrir verkinu , ekki síst hjá Borgnesingum sjálfum , bæði núverandi og brottfluttum . ,, Það er von mín að þetta takist vel og að útkoman verði bók sem verði víðlesin og alltaf innan seilingar sem góð heimild um sögu Borgarness . ”